
Mozgásfejlesztés zenei neveléssel - zenei fejlesztés mozgással

Azt gondolom, minden óvodapedagógus számára ismert tény, hogy az óvodáskorú gyermekek életében kiemelt jelentősége van a mozgásnak – rendkívül nagy a mozgásigényük. A mozgásfejlesztés nemcsak célzott testnevelés során valósulhat meg. Nagy szerepe lehet ebben a zenei nevelésnek, mely komplex módon hat a gyermekek személyiségére. Kutatásom célja, hogy megismerjem és megismertessem Szedlacsek Katalin: Zene-játék-öröm módszerét, mely kiváló példája a komplex nevelésnek.
Kutatásom során kvantitatív módszerrel, kérdőív segítségével vizsgáltam az óvodapedagógusok körében, hogy milyen komplex nevelési módszereket ismernek, alkalmaznak, milyen mozgásfejlesztési lehetőségek vannak az óvodákban. A válaszok kiértékelése során egyértelművé vált, hogy a válaszadók körében Balatoni Katalin és a hozzá köthető „Így tedd rá!” módszer a legelterjedtebb. Ezt az egyhangúságot szeretném megtörni azzal, hogy bemutatom Kokas Klárát, az ő pedagógiáját, valamint kvalitatív módszerek alkalmazásával Szedlacsek Katalint, aki többek között Kokas Kláránál folytatta tanulmányait. A Kokas-módszer alapját a zenei nevelés adja, de a mozgás és a képzőművészet segítségével fejezik ki magukat, az érzéseiket a gyerekek, melyeket a zene inspirál.
Kokas Klára módszeréből kiindulva építette fel Szedlacsek Katalin a kezdeti 5 évesről 9 évesre bővült zenei képességfejlesztő programját, melyre hatással volt még Kodály Zoltán és Forrai Katalin is. 2022. januárjában 4 foglalkozást tekinthettem meg, a legifjabb óvodásoktól a legidősebbekig. Kutatásom során többek között arra kerestem a választ, hogy ezzel a módszerrel a mozgásfejlődés mely területei fejleszthetőek. A foglalkozások részletes bemutatásából kiderül, hogy a mozgásfejlődés minden területe. Kutatásom további kérdései arra vonatkoznak, milyen lehetőségei vannak az óvodában a zene általi mozgásfejlesztésnek, illetve, hogy a megtekintett módszer hogyan valósítható meg óvodai keretek között.
Kutatásom összeségében arról szól, hogy mennyire fontos a komplexitás, az ebben rejlő lehetőségek tudatos kiaknázása, valamint arról, hogy igenis fontos a megújulás. Persze nem elengedve a hagyományokat, hanem arra építve, azokat aktualizálva, de kizárólag úgy, hogy tudatában legyünk az adott módszer pedagógiai, módszertani és pszichológiai hátterével.



